Prisen på kulturtilbud er på landsplan steget med 41 procent over de seneste syv år.

Det solrige forårsvejr får gæsterne til at strømme til Zoologisk Have i Aalborg i disse dage. Blandt de mange besøgende er familien Andersen fra Ballerup. Den lille familie, der tæller to voksne og et barn, er på ferie i det nordjyske, og onsdagens program stod på besøg i Aalborg Zoo. Et besøg, der koster familien 585 kroner. Det er 22 procent mere end for syv år siden. Sådanne prisstigninger er dog langt fra ualmindelige. Ifølge tal fra Danmarks Statistik er prisen på kulturtilbud på landsplan steget med 41 procent over de seneste syv år. Med andre ord, hvis en entrebillet i 2016 kostede 100 kroner, koster den i dag 141. Forhøjede omkostninger får skylden Stigende elpriser og forhøjede omkostninger er en del af forklaringen, men i Aalborg Zoo er der også andre faktorer, der spiller ind. En del af billetindtægten bliver sendt ud i naturen. Aalborg Zoo støtter naturbevaringsprojekter, og stigende krav til dyrevelfærd spiller også ind. - Retningslinjerne for nybygninger af anlæg bliver strammere og strammere år efter år, så det bliver dyrere og dyrere at drive en zoologisk have, siger Henrik Vesterskov Johansen, der er administrerende direktør i Aalborg Zoo. De stigende priser betyder da også, at familien Andersen er ekstra opmærksomme på, hvor meget de skal betale ved indgangen. - Jeg synes selvfølgelig, det er ærgerligt, at priserne stiger. Man kan jo ikke undgå at gå ind og tjekke op en ekstra gang på priserne og se, om der er mulighed for at få lidt rabat, siger Jesper Andersen. Til trods for det har familiefaren fuld forståelse for, hvorfor priserne har fået et nøk opad. - De er jo også bare nødt til at følge med ligesom alle os andre og lave nogle reguleringer hist og her for at få mad til dyrene og for at få betalt strømregningen. Den slipper man jo ikke for, siger han.